Două persoane sunt cercetate de anchetatorii prahoveni pentru evaziune fiscală în domeniul construcţiilor, prejudiciul stabilit fiind de 328.000 de lei, potrivit Agerpres.
Potrivit unui comunicat de presă transmis, miercuri, de Inspectoratul Judeţean de Poliţie Prahova, poliţiştii din cadrul Serviciului de Investigare a Criminalităţii Economice, sub coordonarea procurorului din cadrul Parchetului de pe lângă Tribunalul Prahova, au pus în executare trei mandate de percheziţie domiciliară în judeţ într-un dosar penal având ca obiect săvârşirea infracţiunii de evaziune fiscală.
"Din cercetări a reieşit că, în perioada 2020-2023, reprezentanţii unei societăţi comerciale, din domeniul construcţiilor, ar fi înregistrat în documentele contabile achiziţii fictive, în scopul sustragerii de la plata obligaţiilor către bugetul general consolidat al statului. Prejudiciu cauzat este de 328.000 de lei", arată sursa citată.
Două persoane vor fi duse la audieri.
Suportul de specialitate a fost asigurat de Direcţia Operaţiuni Speciale din cadrul Poliţiei Române.
Acţiunile au beneficiat de sprijinul luptătorilor Serviciului pentru Acţiuni Speciale Prahova.